钦定古今图书集成/明伦汇编/交谊典/第076卷 > 《长歌出门别亲友》陈孚
## 钦定古今图书集成/明伦汇编/交谊典/第076卷 > 《长歌出门别亲友》陈孚

停君汉水浮鸭之翠杓，听我峄山栖鸾之绿桐。男儿
拂衣出门去，龙泉三尺光如虹。君不见磻溪鹤发钓
鱼者，偶掷渔竿来牧野。白旄麾开炮烙烟，桓圭朱芾
侯青社。又不见南阳卧龙人不识，一朝佐汉坐狼石。
羽扇轻摇蛇鸟惊，火精焰焰天西极。旗亭四月柳如
蓝，紫骝嘶风黄金骖。岂无《叩牛歌》，亦有扪虱谈天生
巉岩崒嵂骨，蒿莱槁死谁能甘。我欲登泰山，扶筇款
天关。东溟若木如可攀，手弄日月青云间。我欲渡黄
河，赤脚凌秋波。水仙楼阁银嵯峨，径叱海若笞蛟鼍。
停君翠杓，听我绿桐。真人开天六合同风。驺虞凤凰
飞舞，镐宫有线五色，献于重瞳，补舜衣裳。山龙华虫
虎豹，九关兮不可以达。吾则脱冠归来兮，丹丘之青
峰。长揖二三子，目送西征鸿。